Αγαπητοί γονείς,

Με την επιστροφή μας στο Σχολείο, μετά τις διακοπές του Πάσχα, έχουν διαφοροποιηθεί τα μέτρα για την πρόληψη της διασποράς της λοίμωξης covid 19, καθώς και τα πρωτόκολλα διαχείρισης επιβεβαιωμένων περιστατικών και των στενών επαφών τους.

Η βασικότερη αλλαγή είναι ότι καταργούνται οι τακτικοί προληπτικοί αυτοδιαγνωστικοί έλεγχοι στους οποίους υποβάλλονταν οι μαθητές και οι μαθήτριες δύο φορές την εβδομάδα. Έτσι, τα παιδιά θα επιστρέψουν στο Σχολείο την Τρίτη 03-05-2022, χωρίς την υποχρέωση να έχουν διενεργήσει self test.

Για τον παραπάνω λόγο, θα πρέπει γονείς κι εκπαιδευτικοί να βρισκόμαστε σε εγρήγορση με τα πρώτα συμπτώματα που μπορεί να παρατηρήσουμε στα παιδιά στο σπίτι ή στο Σχολείο αντίστοιχα, ώστε να λάβουμε τα προβλεπόμενα μέτρα. Στην περίπτωση, λοιπόν, που διαπιστώσουμε ότι τα παιδιά μας παρουσιάζουν κάποιο σύμπτωμα συμβατό με τη λοίμωξη covid 19 (πυρετός, πονοκέφαλος, πονόλαιμος κλπ) προβαίνουμε στις παρακάτω ενέργειες:

1. Κρατάμε τα παιδιά στο σπίτι.
2. Επικοινωνούμε με τον/την παιδίατρό μας και ακολουθούμε τις οδηγίες που θα μας δώσει.
3. Αν μετά τη διενέργεια rapid test διαπιστωθεί νόσηση από covid 19, τα παιδιά παραμένουν στο σπίτι και ακολουθούμε όσα περιγράφονται παρακάτω.

**Γενικές Οδηγίες:**

* Διατηρείται η υποχρεωτική χρήση προστατευτικής μάσκας σε εσωτερικούς και εξωτερικούς χώρους, καθώς και η χρήση αντισηπτικών, ο τακτικός αερισμός χώρων, ο σχολαστικός καθαρισμός επιφανειών και εξοπλισμού, τα ξεχωριστά διαλείμματα κ.λπ.
* Πλέον, οι μαθητές δεν κάνουν δήλωση Edupass σε εβδομαδιαία τακτική βάση, παρά μόνο εφόσον προκύψει σχετική υποχρέωση, π.χ. σε περίπτωση στενής επαφής με κρούσμα.

**Σε περίπτωση στενής επαφής με κρούσμα εντός σχολικού πλαισίου:**

Οι εμβολιασμένοι και μη μαθητές και εκπαιδευτικοί διενεργούν 2 σελφ τεστ (ημέρες 0-1 και 4) δωρεάν (θα διατίθενται από τα σχολεία) και χρησιμοποιούν μάσκα υψηλής αναπνευστικής προστασίας (Ν95 ή ΚΝ95 ή FFP2) ή διπλή μάσκα για 10 ημέρες.

**Σε περίπτωση στενής επαφής με κρούσμα εκτός σχολικού πλαισίου:**

Οι γονείς ενημερώνουν άμεσα το Σχολείο.

**Οι εμβολιασμένοι ή νοσήσαντες μαθητές** επιστρέφουν κανονικά στο σχολείο, διενεργούν σελφ τεστ την 5η ημέρα με δική τους δαπάνη και χρησιμοποιούν μάσκα υψηλής αναπνευστικής προστασίας (Ν95 ή ΚΝ95 ή FFP2) ή διπλή μάσκα για 10 ημέρες.

**Οι μη εμβολιασμένοι ή μη νοσήσαντες μαθητές** τίθενται σε πενθήμερη καραντίνα και διενεργούν σελφ τεστ την 5η ημέρα με δική τους δαπάνη προκειμένου να επιστρέψουν στο σχολείο. Μετά την 5η ημέρα, εφόσον το τεστ είναι αρνητικό και επιστρέψουν στο Σχολείο, χρησιμοποιούν μάσκα υψηλής αναπνευστικής προστασίας (Ν95 ή ΚΝ95 ή FFP2) ή διπλή μάσκα για τουλάχιστον άλλες 5 ημέρες.

**Σε περίπτωση επιβεβαιωμένου κρούσματος στην τάξη, ισχύει ό,τι και στο γενικό πληθυσμό, για εμβολιασμένους και μη μαθητές και εκπαιδευτικούς:**

* Παραμονή του κρούσματος σε απομόνωση επί 5 ημέρες τουλάχιστον, με ημέρα λήψης του θετικού τεστ να θεωρείται ως ημέρα 0.
* Μετά την πάροδο 5 ημερών απομόνωσης και εφόσον (α) έχει υποχωρήσει πλήρως ο πυρετός για ένα 24ωρο χωρίς χρήση αντιπυρετικών και (β) δεν υπάρχουν άλλα συμπτώματα ή τα συμπτώματα βελτιώνονται, διακόπτεται η απομόνωση.
* Εάν ο πυρετός συνεχίζει ή τα συμπτώματα δεν βελτιώνονται, παρατείνεται η απομόνωση.
* Υποχρεωτική χρήση μάσκας υψηλής αναπνευστικής προστασίας (Ν95 ή ΚΝ95 ή FFP2) ή διπλής μάσκας για τουλάχιστον άλλες 5 ημέρες από την λήξη της απομόνωσης.

Αγαπητοί γονείς,

Σας ευχαριστούμε για την έως τώρα άριστη συνεργασία και είμαστε βέβαιοι ότι θα συνεχίσουμε με την ίδια υπευθυνότητα να προσεγγίζουμε τα ζητήματα της πανδημίας, ώστε να διαφυλάξουμε την υγεία των παιδιών μας, αλλά και των οικογενειών μας.

Για την πλήρη και λεπτομερή ενημέρωσή σας μπορείτε να δείτε και την αναρτημένη στο ίδιο άρθρο σχετική ΚΥΑ.

Με εκτίμηση

Ο Σύλλογος Διδασκόντων του 20ου Δ.Σ. Πειραιά.